《钱黍谷督学还朝兼托寄钱牧斋宗伯书》
明代·黎彭祖

二像气纯懿，睿哲禀其冲。以彼贵天爵，郁为斯人龙。

典命作动物，六礼咸和同。洋洋盛威仪，南国思皇风。

自掌学士版，中和暨祇庸。舍采脩蘋蘩，儒林何雍雍。

祈珥爰筑鬻，不下国子宫。三年成均法，仪型浩无穷。

置醴觥靡敬，悬钟扣童蒙。辟如把行潦，浊乱斯清聪。

君家大宗伯，飙起为词峰。建保邦国上，谋猷庙堂中。

平津始礼隗，先君获相从。既被文字知，复感意气通。

孺子念故游，兼仰当世宗。凭寄下士言，乃为夫子容。

沾濡乐德教，挚雉奚敢慵。独惭溲渤姿，趋堂诚愚惷。

作者简介：黎彭祖(一六二九--?)，字务光。番禺人。遂球次子。明思宗崇祯间贡生。著有《醇曜堂集》。清同治《番禺县志》卷四二有传。